শিশুবিদ্যালয়ে পড়ুয়াদের জন্য শিশু-ভোলানো ছড়ার বই প্রণয়নের জন্য ড. আফিয়া দিল তিন দশক ধরে পরিশ্রম করে বিশ্বের বিদেশি ভাষাভাষী ও বাংলা ভাষার প্রখ্যাত ছড়াকার এবং কবিদের রচিত মূল্যবান শিশুতোষ পুস্তক পড়েছেন এবং প্রচুর শিশু-ভোলানো মূল্যবান ছড়া সংগ্রহ করেছেন। বাংলাদেশের শিশুদের উন্নত মানসিকতায় গড়ে তোলার উদ্দেশ্যে তিনি তাদের কাঙ্ক্ষিত পুস্তকে সন্নিবেশ করার জন্য ছড়া নির্বাচনে যথেষ্ট সুবিবেচনা ও পরিচ্ছন্ন মানসিকতার পরিচয় দিয়েছেন। হালনাগাদ করা তাঁর ছড়াসংগ্রহ থেকে বাছাই করে ইংরেজি ভাষায় দেশে ও দেশের বাইরের শিশুবিদ্যালয়ে পড়ুয়াদের উদ্দেশে শিশু-ভোলানো চমৎকার ছড়ার এই পুস্তক Bengali Nursery Rhymes নামে প্রণয়ন করেছেন। বিদেশ ও বাংলাদেশের শিশুদের পিতামাতা বা অভিভাবকরা তাঁদের ইংরেজি মাধ্যমে পড়ুয়া সন্তানদের আনন্দের সঙ্গে ছড়া ও কবিতা আবৃত্তির মাধ্যমে উন্নত মানসিকতায় গড়ে তোলার উপযুক্ত উপকরণ এই পুস্তকে পাবেন।